Komisijos komunikatas Tarybai ir Europos Parlamentui - Prekybos bananais papildomosios priemonės. Tvaraus pagrindinių bananus eksportuojančių AKR šalių prisitaikymo prie naujų prekybos sąlygų rėmimas /* KOM/2010/0101 galutinis */





[pic] | EUROPOS KOMISIJA | Briuselis, 2010.3.17 KOM(2010)101 galutinis KOMISIJOS KOMUNIKATAS TARYBAI IR EUROPOS PARLAMENTUI Prekybos bananais papildomosios priemonės. Tvaraus pagrindinių bananus eksportuojančių AKR šalių prisitaikymo prie naujų prekybos sąlygų rėmimas Bananai[1] milijonams žmonių yra svarbiausias pragyvenimo šaltinis ir daugelio besivystančių šalių pagrindinis eksporto šaltinis[2]. Kai kurioms šių šalių bananų gamyba eksportui į Europos Sąjungą (ES) – svarbi ekonominė veikla, daranti daugeriopą poveikį kitoms ekonomikos sritims. Afrikos, Karibų baseino ir Ramiojo vandenyno bananus eksportuojančioms šalims (AKR) tradiciškai taikytos lengvatinės sąlygos patekti į ES rinką. Tačiau AKR šalims taikomas lengvatas ginčija kiti Pasaulio prekybos organizacijos (PPO) nariai, o (PPO) apeliacinė įstaiga priėmė ne vieną sprendimą, kuriuo prieštaraujama Europos Sąjungos bendro rinkos organizavimo nuostatoms. Naujausiu sprendimu, priimtu 2008 m. gruodžio mėn., apeliacinė įstaiga nusprendė, kad ES privalo nustatyti naują bananams taikomą tarifinę normą. 2009 m. gruodžio mėn. ES su Lotynų Amerikos bananus eksportuojančiomis šalimis parafavo susitarimą dėl bananų, kuriame nustatytas laikotarpis, per kurį ES mažins didžiausiojo palankumo statusą turinčioms šalims taikomą tarifą bananams. Per 7–9 metų laikotarpį didžiausiojo palankumo statuso tarifai bus sumažinti nuo šiuo metu taikomų 176 EUR už toną iki 114 EUR už toną. Bananus į ES rinką eksportuojančioms AKR šalims toliau bus taikomas importo be muitų ir be kvotų režimas. Tačiau dėl prekybos taisyklių pakeitimo, visų pirma dėl didžiausiojo palankumo statusą turinčių šalių prekybos liberalizavimo remiantis PPO nuostatomis, bananus eksportuojančioms AKR šalims lengvatų marža bus sumažinta sparčiau, nei iš pradžių tikėtasi. Tai uždavinys, kurį būtina tinkamai spręsti. Europos Komisija yra įsipareigojusi padėti AKR šalims prisitaikyti prie ES importo režimo pokyčių poveikio. Visų besivystančių šalių integracija į daugiašalę prekybos sistemą ir pasaulio ekonomiką yra pagrindinis ES vystymosi politikos tikslas. Todėl nustatydama prekybos bananais papildomąsias priemones Europos Komisija siūlo remti pagrindines bananus eksportuojančias AKR šalis, kad būtų pašalinti šioms šalims kilsiantys sunkumai. Siūlomų priemonių trukmė – ne daugiau kaip ketveri metai (2010–2013 m.), biudžetas – 190 mln. EUR. Komisija kartu su biudžeto valdymo institucija nagrinės galimybę šią sumą padidinti 10 mln. EUR, jei per metines biudžetines procedūras atsirastų tokių lėšų. PAGRINDINIAI FAKTAI ES prekybos režimas Bananus eksportuojančioms AKR šalims tradiciškai buvo taikomos lengvatinės sąlygos patekti į ES rinką. Nuo 1993 m. pradėjus taikyti bendro bananų rinkos organizavimo nuostatas, šiai tvarkai prieštarauja Bendrą muitų tarifų ir prekybos susitarimą pasirašiusios kitos šalys, taip pat pasitelkiamas PPO ginčų sprendimo mechanizmas. Po keleto PPO ginčų ir paskesnių bananų prekybos režimo reformų, Europos bendrija 2006 m. sausio 1 d. pradėjo taikyti vien tik tarifinį režimą ir AKR šalių kilmės bananams nustatė 176 EUR už toną muitą ir 775 000 tonų tarifinę kvotą, neapmokestinamą muitais. Tačiau tam nepritarė didžiausiojo palankumo statusą turinčios šalys; 2008 m. gruodžio mėn. PPO apeliacinė institucija priėmė naujausią nepalankų sprendimą dėl Europos bendrijos bendro rinkos organizavimo. Taigi, vedant tarptautines prekybos derybas ir nagrinėjant ginčus PPO, ES buvo priversta nustatyti naują didžiausiojo palankumo statuso tarifą, mažesnį už dabartinį importuotų bananų tonai taikomą 176 EUR tarifą. 2009 m. gruodžio mėn. po ilgų ir sudėtingų derybų ES su Lotynų Amerikos bananus eksportuojančiomis šalimis parafavo susitarimą dėl bananų, kuriame nustatytas tvarkaraštis, pagal kurį ES mažins didžiausiojo palankumo statusą turinčioms šalims taikomą bananų tarifą. Šiuo susitarimu išsprendžiami visi ankstesni ginčai PPO ir nustatoma, kad didžiausiojo palankumo statuso tarifas per 7–9 metų laikotarpį bus sumažintas nuo šiuo metu taikomų 176 EUR už toną iki 114 EUR už toną. Bananus į ES rinką eksportuojančioms AKR šalims toliau bus taikomas importo be muitų ir be kvotų režimas, taikomas nuo 2008 m. sausio mėn. pagal AKR regionų ir ES pasirašytus ekonominės partnerystės susitarimus. ES tarifų režimo pokyčiai reiškia, kad bus sumažinta AKR taikoma lengvatų marža. Siekdama padėti bananus tiekiančioms AKR šalims prisitaikyti, Europos Komisija siūlo pagrindinėms bananus eksportuojančioms AKR šalims nustatyti konkrečiai šaliai skirtas papildomąsias priemones. Rengiant priemones bus atsižvelgta į prisitaikymo procesus, jau pradėtus taikant specialiąją paramos programą ir specialiąją paramos sistemą tradiciniams AKR bananų tiekėjams (žr. 1.3 skirsnį). AKR šalių prekyba bananais su ES Per pastarąjį dešimtmetį nuo 1999 m. dešimt pagrindinių bananus eksportuojančių AKR šalių kiekvienais metais į ES tiekė vidutiniškai po daugiau kaip 10 000 tonų bananų (1 priedas). Afrikos šalys: Kamerūnas, Dramblio Kaulo Krantas ir Gana. Karibų baseino šalys: Belizas, Dominika, Dominikos Respublika, Jamaika, Sent Lusija, Sent Vinsentas ir Grenadinai ir Surinamas. 1 ir 2 diagramose pateikta informacijos apie šių šalių į EB importuotus bananus nuo 1999 iki 2008 m. Per pastaruosius dešimt metų tam tikru metu į ES bananus tiekė ir dvidešimt kitų AKR šalių. Tačiau apimtis buvo nedidelė, per metus vienos šalies importuojamų bananų kiekis neviršijo 40 tonų. 1 diagrama. Pagrindinių bananus tiekiančių Afrikos šalių į ES importuotų bananų apimtis 1999–2008 m. [pic] Šaltinis: Comext , Eurostatas, 2009 m. 2 diagrama. Pagrindinių bananus tiekiančių Karibų baseino šalių į ES importuotų bananų apimtis 1999–2008 m. [pic] Šaltinis: Comext , Eurostatas, 2009 m. Ankstesnės paramos programos Praeityje ES išplėtė paramą AKR bananų sektoriui finansuodama: - specialiąją paramos programą (SPS)[3] 1994–1999 m. ir - specialiąją paramos sistemą (SPS)[4] 1999–2008 m. Pagal abi programas teikiama parama, skirta padėti tradicinėms bananus eksportuojančioms AKR šalims[5] prisitaikyti prie EB bendro bananų rinkos organizavimo pakeitimų ir galimų skirtingų tarifų taikymo tvarkaraščių. Šiomis programomis siekta padėti pagalbą gaunančioms šalims: - didinti bananų gamybos konkurencingumą; ir (arba) - įvairinti šalių ūkius plėtojant kitus sektorius, kad būtų sumažinta priklausomybė nuo bananų. Apskritai rezultatai buvo teigiami, nors kai kurie uždaviniai liko neišspręsti, visų pirma tose šalyse, kur ekonomikos įvairinimas buvo prioritetas[6]. Keturios šalys – Žaliasis Kyšulys, Grenada, Madagaskaras ir Somalis – laipsniškai sumažino, o galiausiai visai nutraukė eksportą į ES. Dvi netradicinės bananus tiekiančios AKR šalys – Dominikos Respublika ir Gana – pastaraisiais metais pasinaudojo lengvatinėmis sąlygomis patekti į ES rinką, kad įsitvirtintų kaip bananus eksportuojančios šalys, todėl joms speciali paramos programa ar sistema netaikyta. NAUJOSIOS PREKYBOS BANANAIS PAPILDOMOSIOS PRIEMONėS Tikslai, pagalbos gavėjai ir intervencijos sritys Prekybos bananais papildomosiomis priemonėmis Europos Komisija siūlo remti per pastaruosius dešimt metų vidutiniškai daugiau kaip 10 000 tonų bananų į ES tiekusių dešimties šalių – Belizo, Kamerūno, Dramblio Kaulo Kranto, Dominikos, Dominikos Respublikos, Ganos, Jamaikos, Sent Lusijos, Sent Vinsento ir Grenadinų ir Surinamo – prisitaikymą prie naujų didžiausiojo palankumo statuso tarifų. Papildomosios priemonės padės pasiekti ES bendradarbiavimo su AKR šalims tikslus: sumažinti skurdą, skatinti tvarų augimą ir užtikrinti sklandžią šalių integraciją į pasaulio ekonomiką. Priemonėmis bus remiamas bananus eksportuojančių AKR šalių prisitaikymo procesas atsižvelgiant į pačių šalių vykdomą politiką ir prisitaikymo strategijas. Priemonėmis pirmiausia siekiama trijų tikslų: a) didinti sektoriaus konkurencingumą. Padėti šalių, kuriose gamintojai turi gerų galimybių prisitaikyti prie ilgalaikių tarptautinės prekybos pokyčių, bananų eksportuotojams tapti konkurencingesniais. b) skatinti ekonomikos įvairinimą. Pagalba zonoms, kurios šiuo metu priklauso nuo bananų eksporto, kad pajamų būtų gaunama kitais būdais, gali padėti sumažinti pažeidžiamumą, neatsižvelgiant į tai, ar naujos pajamos papildytų, ar visiškai pakeistų iš bananų eksporto gaunamas pajamas. c) spręsti dėl prisitaikymo kylančius klausimus, susijusius su platesnio masto poveikiu užimtumui, švietimui, sveikatos priežiūrai, žemės naudojimui ir aplinkai. Tikėtina, kad dėl sumažintų tarifų bus socialinių, ekonominių ir su aplinka susijusių pasekmių AKR šalyse, ypač tais atvejais, jei bananų sektorius sumažėtų. Tokioms pasekmėms šalinti būtų galima pasitelkti prisitaikymo strategijas, kurioms turėtų būti naudojama ES parama. Pagalbą gaunančių šalių prisitaikymas smarkiai skirsis ir priklausys nuo bananų sektoriaus svarbos ūkiui, eksporto į ES apimties ir šalių gebėjimo prisitaikyti. Dėdamos papildomas pastangas kai kurios šalys galėtų išlaikyti konkurencingumą mažiau apsaugotoje rinkoje, o kitoms šalims gali tekti ieškoti kitų išeičių. Todėl priemonės turėtų būti parengtos konkrečiai šaliai ir įtrauktos į kiekvienos šalies platesnes žemės ūkio ir vystymosi strategijas. Įgyvendinimo tvarka Konkrečioms šalims skirtos strategijos turėtų padėti šalims prisitaikyti prie naujų rinkos sąlygų ir ES orientuoti pagalbą, kad būtų užtikrinta, jog papildomosios priemonės būtų aktualios ir veiksmingos. Kiekviena šalis kartu su suinteresuotosiomis šalimis turėtų parengti arba atnaujinti esamas konkrečias nacionalines bananų sektoriaus prisitaikymo strategijas, atsižvelgdama į platesnio masto aplinkos ir užimtumo politiką ir vystymosi strategijas. Kiek įmanoma, strategijose turėtų būti atsižvelgta į ankstesnių bananų sektoriaus paramos programų įgyvendinimo patirtį ir rezultatus, jos turėtų būti grindžiamos tolesniais ateities planų vertinimais pagal naująją prekybos tvarką. Šių nacionalinių prisitaikymo strategijų pagrindu bus priimta ES daugiametė paramos strategija, kuri derės su ES paramos šalims programomis. Strategijos bus vėliau peržiūrėtos siekiant nuspręsti, ar reikalingi strateginiai poveikio aplinkai vertinimai. 1 priedas. Pagrindinių ir tradicinių bananus tiekiančių AKR šalių importuotų bananų apimtys tonomis 1999–2008 m. | 1999 |2000 |2001 |2002 |2003 |2004 |2005 |2006 |2007 |2008 |Vidutiniškai 1999–2008 | | Belizas |55,650 |68,558 |51,609 |38,178 |73,806 |80,292 |74,189 |73,207 |62,357 |82,146 |65,999 | | Kamerūnas |160,638 |204,978 |215,455 |229,913 |293,091 |260,056 |252,912 |252,702 |221,821 |279,530 |237,110 | | Žaliasis Kyšulys |10 |2 |0 |0 |0 |0 |0 |0 |0 |0 |1 | | Dramblio Kaulo Krantas |192,522 |200,163 |216,699 |210,788 |202,034 |208,948 |183,752 |221,791 |189,438 |216,583 |204,272 | | Dominika |27,583 |27,713 |17,516 |17,467 |10,472 |12,167 |12,814 |13,298 |7,291 |10,281 |15,660 | | Dominikos Respublika |42,217 |59,807 |85,886 |97,331 |109,434 |101,337 |144,683 |176,757 |206,362 |170,464 |119,428 | | Gana |2,526 |2,972 |3,345 |3,201 |928 |1,788 |4,207 |22,404 |34,134 |45,951 |12,146 | | Grenada |621 |784 |591 |557 |448 |406 |0 |0 |0 |0 |341 | | Jamaika |51,635 |40,941 |42,958 |40,600 |41,775 |28,660 |11,654 |31,863 |18,371 |40 |30,850 | | Kenija |19 |10 |1 |3 |1 |0 |0 |0 |0 |1 |4 | | Madagaskaras |0 |0 |0 |0 |0 |0 |0 |0 |0 |0 |0 | | Sent Lusija |65,532 |72,566 |34,727 |49,313 |32,520 |42,872 |28,243 |36,726 |30,456 |38,512 |43,147 | | Sent Vinsentas ir Grenadinai |37,910 |42,923 |30,829 |32,520 |20,911 |23,962 |15,893 |17,239 |13,792 |8,975 |24,495 | | Surinamas |39,029 |34,234 |28,720 |6,548 |0 |19,387 |35,258 |45,119 |58,788 |65,812 |33,290 | | Tanzanija |0 |0 |0 |0 |0 |0 |0 |0 |0 |0 |0 | | Šaltinis: Comext , Eurostatas, 2009 m. [1] Šiame komunikate bananai reiškia bananus, kuriais prekiaujama tarptautiniu mastu ir kurių PPO nuorodos kodas yra CN 0803 0019. Įvairių rūšių bananai, įskaitant tikruosius bananus, yra pagrindinė prekė, dažnai padedanti užtikrinti namų ūkių aprūpinimą maistu. Europos rinkoje daugiausia vartojami Kavendišo rūšies desertiniai bananai yra vaisius, kuriuo plačiausiai prekiaujama pasaulyje. [2] 2004 m. komunikatu „Žemės ūkio prekių grandys, priklausomybė ir skurdas – pasiūlymas ES veiksmų planui“ (2004 m. vasario mėn. COM (2004) 89) ES prisėmė naujų įsipareigojimų, susijusių su žemės ūkio prekėmis besivystančiose šalyse; jame nurodytos strateginės bendradarbiavimo gairės. [3] 1994 m. spalio 31 d. Tarybos reglamentas (EB) Nr. 2686/94. [4] 1999 m. balandžio 22 d. Tarybos reglamentas (EB) Nr. 856/1999 ir Komisijos reglamentas (EB) Nr. 1609/1999. [5] Belizas, Dominika, Dramblio Kaulo Krantas, Grenada, Jamaika, Kamerūnas, Madagaskaras, Sent Lusija, Sent Vinsentas ir Grenadinai, Somalis, Surinamas ir Žaliasis Kyšulys. [6] Žr. Dvimetę ataskaitą dėl specialiosios paramos sistemos tradiciniams AKR bananų tiekėjams; COM (2010) xxxx.